和鄰女搔綿吟
作者：趙希逢
朝代：宋

paragraphs: 門外數聲風動竹，知是客來憇輿輻。
嫣然一笑爲誰開，眼前喜見人如玉。
奚奴側背□錦囊，共看嬌容理蟹筐。
可堪清曉正凝霜，冰筯入手生寒芒。
襪塵微動繅車索，三尺龍孫橫左握。
初方一縷漸如綸，衮衮不斷巧綿絡。
沿淮土曠人更稀，未冬寒風已透幃。
閑田不種木棉樹，卒歲可憐無褐衣。
嶺南彌望無處著，堪與梨雲同寞寞。
收來比屋機杼鳴，誰復號寒嘆落魄。